Oficiālais Vēstnesis L 029 , 04/02/2000 Lpp. 0021 - 0022



Padomes Lēmums (2000. gada 24. janvāris), ar ko dibina Nodarbinātības komiteju (2000/98/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 130. pantu, ņemot vērā Eiropas Parlamenta atzinumu [1], tā kā: (1) Līguma 3. pantā ir formulēts, ka Kopienas darbībās ir iekļaujama dalībvalstu nodarbinātības politiku koordinācijas veicināšana ar nolūku paaugstināt to efektivitāti, izstrādājot koordinētu nodarbinātības stratēģiju. (2) Ar Līguma III daļas VIII sadaļu ievieš procedūras, saskaņā ar kurām dalībvalstīm un Kopienai jāstrādā, izstrādājot koordinētu nodarbinātības stratēģiju, un īpaši kvalificēta, apmācīta, pielāgojama darbaspēka un tāda darba tirgus veicināšanai, kas atbilst ekonomiskajām pārmaiņām; minētā sadaļa paredz Nodarbinātības komitejas izveidi ar padomdevēja statusu ("Komiteja"). (3) Pildot savus uzdevumus, kuru starpā ir konsultēšana un Padomes un Komisijas darba veicināšana, Komitejai jānodrošina, ka Eiropas nodarbinātības stratēģiju, makroekonomikas politikas koordinēšanu un ekonomikas reformas izstrādi formulē un ievieš atbilstīgi un citai citu savstarpēji papildinot. (4) Vēlams, lai Komiteja un ekonomikas politikas koordinēšanā iesaistītās Kopienas organizācijas, jo īpaši Ekonomikas un finanšu komiteja un Ekonomikas politikas komiteja, cieši sadarbotos. (5) Komitejai cieši jāsadarbojas ar darba tirgus partneriem, jo īpaši ar tiem, kuri pārstāvēti Pastāvīgās nodarbinātības komitejā, kā paredzēts Padomes 1999. gada 9. marta Lēmumā 1999/207/EK par Pastāvīgās nodarbinātības komitejas reformu un Lēmuma 70/532/EEK [2] atcelšanu. (6) Nodarbinātības komitejai jāaizstāj Nodarbinātības un darba tirgus komiteja, kas izveidota ar Padomes Lēmumu 97/16/EK [3]; tādēļ jāatceļ Lēmums 97/16/EK, IR PIEŅĒMUSI ŠĀDU LĒMUMU. 1. pants Iestādes un to funkcijas 1. Ar šo Padome nodibina konsultatīvu Nodarbinātības komiteju (turpmāk – "Komiteja"), lai veicinātu nodarbinātības un darba tirgus politikas koordināciju dalībvalstu starpā absolūtā saskaņā ar līgumu, un pievēršot pienācīgu uzmanību Kopienas iestāžu un struktūru pilnvarām. 2. Komitejai ir šādi uzdevumi: - pārraudzīt nodarbinātības stāvokli un nodarbinātības politiku dalībvalstīs un Kopienā, - neskarot 207. Līguma pantu, sniegt atzinumus pēc Padomes vai Komisijas lūguma vai pēc savas ierosmes un piedalīties Līguma 128. pantā minētā Padomes darba sagatavošanā. Šajā nolūkā Komitejai jo īpaši ir: - jāveicina mērķu apsvēršana attiecībā uz augstu nodarbinātības līmeni, formulējot un ieviešot Kopienas politiku un darbības, - jāveicina procedūras, ar ko pieņem ekonomikas politikas vispārējas pamatnostādnes, lai nodrošinātu atbilstību starp nodarbinātības pamatnostādnēm un minētajām pamatnostādnēm, un lai veicinātu sinerģiju starp Eiropas nodarbinātības stratēģiju, makroekonomiskās politikas koordināciju un ekonomikas reformas izstrādi, citai citu savstarpēji papildinot, - jāpiedalās makroekonomikas dialogā Kopienas līmenī, - jāveicina informācijas un pieredzes apmaiņa starp dalībvalstīm, kā arī starp dalībvalstīm un Komisiju. 2. pants Dalība 1. Katra dalībvalsts un Komisija ieceļ divus Komitejas locekļus. Tie var iecelt arī divus aizstājējus. 2. Komitejas locekļus un aizstājējus izvēlas no to vecāko amatpersonu vai ekspertu vidus, kuri ir izcili kompetenti nodarbinātības un darba tirgus politikas jomā dalībvalstīs. 3. Komiteja var piesaistīt neatkarīgus ekspertus, ja tas ir lietderīgi Komitejas darba kārtībai. 3. pants Darbība 1. Komiteja ievēl tās priekšsēdētāju no dalībvalstu iecelto locekļu vidus uz diviem gadiem, un šo termiņu nevar pagarināt. 2. Priekšsēdētājam palīdz četri priekšsēdētāja vietnieki, no kuriem divus ievēl Komiteja no savu locekļu vidus uz diviem gadiem. Trešais ir tās dalībvalsts pārstāvis, kura pilda Padomes prezidentūru un ceturtais ir pārstāvis no dalībvalsts, kas pildīs nākamo prezidentūru. 3. Komisija nodrošina analītisku un organizatorisku atbalstu Komitejai. Tā ieceļ sava personāla locekli sekretāra amatā, kas rīkojas saskaņā ar Komitejas norādījumiem, palīdzot Komitejai tās uzdevumu izpildē. Attiecībā uz sapulču rīkošanu Komisija sadarbojas ar Padomes Ģenerālsekretariātu. 4. Komiteja izstrādā savu reglamentu. 5. Komitejas sapulces sasauc priekšsēdētājs vai nu pēc savas ierosmes, vai pēc Komitejas locekļu vairākuma lūguma. 4. pants Darba grupas Komiteja var uzticēt konkrētu jautājumu izpēti savu locekļu aizstājējiem, vai šim nolūkam var izveidot darba grupas. Šādos gadījumos priekšsēdētāja vietu ieņem vai nu Komitejas loceklis, vai locekļa aizstājējs, vai Komisijas amatpersona, ko ieceļ Komiteja. Darba grupas var lūgt ekspertu palīdzību. 5. pants Sadarbība ar citām struktūrām 1. Īstenojot savas pilnvaras, Komiteja apspriežas ar darba devējiem un darba ņēmējiem. Šajā sakarā tā dibina sakarus ar tiem sociālajiem partneriem, kuri ir pārstāvēti Pastāvīgajā nodarbinātības komitejā. 2. Komiteja strādā, sadarbojoties ar citām attiecīgajām organizācijām un komitejām, kas izskata ekonomikas politikas jautājumus. 6. pants Atcelšana Ar Lēmumu 97/16/EK dibinātā Nodarbinātības un darba tirgus komiteja beidz pastāvēt pirmajā Komitejas sapulcē, kas izveidota ar šo lēmumu. Pirmā Komitejas sapulce notiek ne vēlāk kā četrus mēnešus pēc šī lēmuma pieņemšanas. Lēmumu 97/16/EK atceļ dienā, kad Nodarbinātības un darba tirgus komiteja beidz pastāvēt. 7. pants Publicēšana Šo lēmumu publicē Eiropas Kopienu Oficiālajā Vēstnesī. Briselē, 2000. gada 24. janvārī Padomes vārdā — priekšsēdētājs L. Capoulas Santos [1] Atzinums sniegts 1999. gada 4. novembrī ( Oficiālajā Vēstnesī vēl nav publicēts). [2] OV L 72, 18.3.1999., 33. lpp. [3] OV L 6, 10.1.1997., 32. lpp. --------------------------------------------------